Luka 4 | Bbaibbele lili a Intaneti | Bbaibbele lya Busanduluzi Bwanyika Mpya\nDiabolosi wasunka Jesu (1-13)\nJesu watalika kukambauka mu Galilaya (14, 15)\nJesu wakakwa mu Nazareta (16-30)\nMucikombelo ku Kapernauma (31-37)\nBanyinazyala Simoni antoomwe abamwi baponesyegwa (38-41)\nMakamu aabantu amujana Jesu kali alikke (42-44)\n4 Mpoonya Jesu kazwide muuya uusalala wakazwa ku Jordano, eelyo wakasololelwa amuuya munkanda+ 2 kwamazuba aali 40 kasunkwa a Diabolosi.+ Alimwi kwamazuba aayo kunyina ncaakalya, aboobo naakamana mazuba aayo wakafwa nzala. 3 Aboobo Diabolosi wakamwaambila kuti: “Ikuti naa uli mwana wa Leza, ambila bbwe eeli kuti libe cinkwa.” 4 Pele Jesu wakamwiingula kuti: “Kulilembedwe kuti, ‘Muntu teelede kuponena acinkwa cilikke pe.’”+ 5 Eelyo wakamutola atala aacilundu akumutondezya mami oonse aamunyika mukaindi kaniini buyo.+ 6 Mpoonya Diabolosi wakati kulinguwe: “Ndilakupa bweendelezi boonse oobu abulemu bwambubo, nkaambo ndakapegwa mbubo,+ alimwi kufwumbwa ngwendiyanda kupa mbubo, ndilamupa. 7 Aboobo ikuti undikombe ciindi comwe buyo, boonse bulaba bwako.” 8 Mukumwiingula Jesu wakamwaambila kuti: “Kulilembedwe kuti, ‘Ngu Jehova* Leza wako ngoelede kukomba, alimwi ngonguwe alikke ngoelede kubelekela mulimo uusetekene.’”+ 9 Kumane wakamutola ku Jerusalemu waakumwiimika atala aabwaanda bwaatala* lyatempele akumwaambila kuti: “Ikuti naa uli mwana wa Leza, koliwaala ansi kuzwa waano,+ 10 nkaambo kulilembedwe kuti, ‘Uyoolailila bangelo bakwe kujatikizya nduwe, kuti bakukwabilile,’ 11 alimwi ‘Bayookutemba amaanza aabo, kutegwa utakalinontoli abbwe.’”+ 12 Mukumwiingula Jesu wakamwaambila kuti: “Kwaambidwe kuti, ‘Utasunki Jehova* Leza wako.’”+ 13 Aboobo Diabolosi naakamanizya masunko aakwe oonse, wakamuleka kusikila aciindi cimbi ceelede.+ 14 Lino Jesu munguzu zyamuuya wakapiluka ku Galilaya.+ Eelyo mpuwo yakwe mbotu yakamwaika mucisi coonse. 15 Wakatalika kuyiisya muzikombelo zyabo, alimwi wakalemekwa abantu boonse. 16 Mpoonya wakaunka ku Nazareta+ nkwaakakomenena, alimwi kweelana acilengwa cakwe mubuzuba bwa Sabata, wakanjila mucikombelo+ mpoonya wakanyamuka kutegwa abale. 17 Aboobo wakapegwa bbuku lyamusinsimi Isaya, eelyo wakalivwungulula akujana aakalembedwe kuti: 18 “Muuya wa Jehova* ulaalindime, nkaambo wakandinanika kuti ndaambile bacete makani mabotu. Wakandituma kuti ndaambilizye kwaangununwa kubaange akupona kuboofwu, ikwaangununa badyaaminidwe,+ 19 kukambauka mwaka mubotu wa Jehova.”*+ 20 Eelyo wakalivwunga bbuku, walipilusya kumugwasyi, akukkala ansi; lino boonse ibakali mucikombelo bakamulangisisya. 21 Mpoonya wakatalika kubaambila kuti: “Sunu oolu lugwalo ndomwamvwa lwazuzikizyigwa.”+ 22 Lino boonse bakatalika kumulumbaizya akugambwa akaambo kamajwi mabotu ngaakali kubaambila,+ eelyo bakatalika kubuzya kuti: “Sena ooyu tali mwana wa Josefa?”+ 23 Mpoonya wakabaambila kuti: “Cakutadooneka muyoondaambila kaambyo aaka kakuti, ‘Omusilisi, kolisilika omwini. Zintu nzitwakamvwa kazicitika ku Kapernauma,+ kozicita amomuno mumunzi okwanu.’” 24 Aboobo wakati: “Ncobeni ndimwaambila kuti kunyina musinsimi uutambulwa mumunzi okwabo.+ 25 Mucikozyanyo, ndimwaambila camasimpe kuti: Kwakali bamukabafwu banji mu Israyeli kumazuba aa Elija imvwula noyatakali kuwa kwamyaka yotatwe amyezi iili cisambomwe, cakuti kwakaba nzala mpati mucisi coonse.+ 26 Nokuba boobo Elija kunyina naakatumwa kuli umwi wabamakaintu aabo, pele wakatumwa buyo kuli mukamufwu wamu Zarefati mucisi ca Sidoni.+ 27 Alimwi kwakali basicinsenda banji mu Israyeli kuciindi camusinsimi Elisha; pele kunyina naba omwe wabo wakasalazyigwa* ccita buyo Naamani muna Siriya.”+ 28 Lino boonse ibakali kumvwa zintu eezyi mucikombelo bakanyema kapati,+ 29 aboobo bakanyamuka akumutola cakufwambaana anze aamunzi, eelyo bakaunka anguwe atala aacilundu aawo aakayakidwe munzi wabo, kuti bakamutonkele mujeleele. 30 Pele walo wakaandulula akati kabo ngooyo waunka.+ 31 Mpoonya wakaselemukila ku Kapernauma, munzi waku Galilaya. Eelyo wakali kubayiisya mu Sabata,+ 32 alimwi bakagambwa kapati ambwaakali kuyiisya,+ nkaambo wakali kwaambaula canguzu. 33 Lino mucikombelo mwakali muntu wakanjidwe daimona, imuuya uusofweede, eelyo wakoompolola ajwi pati kati:+ 34 “Aa! Ino tujisi kaambo nzi anduwe Jesu omuna Nazareta?+ Sena walonda kutunyonyoona? Ndilikuzyi kabotu kuti uli Musalali wa Leza.”+ 35 Pele Jesu wakalikalalila kati: “Umuna, kozwa mumuntu ooyu.” Eelyo nolyakamuwisyila ansi muntu ooyo kabalangilila, daimona eelyo lyakazwa mulinguwe kakunyina kumucisa. 36 Babone boobo bantu boonse bakagambwa kapati akutalika kulyaambauzya akati kabo kabati: “Ino majwi aali buti aaya? Nkaambo cabwami acanguzu ulalailila myuuya iisofweede, eelyo ilazwa!” 37 Aboobo mpuwo yakwe yakamwaika koonse-koonse mucisi eeco. 38 Naakazwa mucikombelo, wakaakunjila muŋanda ya Simoni. Lino banyinazyala Simoni bakalicisidwe, bakali kupya mubili kapati, aboobo bantu bakamulomba kuti abagwasye.+ 39 Aboobo wakaima aawo mpobakalede akulailila bulwazi kuti buzwe, eelyo bwakazwa. Ndilyonya bakanyamuka akutalika kubakutaukila. 40 Pele nolyakali kuyanda kubbila zuba, boonse aabo ibakajisi bantu baciswa malwazi aaindene-indene bakabaleta kulinguwe. Kwiinda mukubikka maanza aali umwi aumwi wabo wakabaponya.+ 41 Alimwi madaimona akazwa mubantu banji, kaaongolola akwaamba kuti: “Uli Mwana wa Leza.”+ Pele wakali kwaakalalila, tanaakali kwaazumizya kwaambaula,+ nkaambo akalimuzyi kuti ngu Kristo.+ 42 Pele nobwakaca, wakazwa akuya kubusena bunyina bantu.+ Pele makamu aabantu akatalika kumuyandaula mane aakusika ooko nkwaakabede, eelyo bakasoleka kumukasya kuti atabasiyi. 43 Pele wakabaambila kuti: “Akwalo kuminzi iimbi ndileelede kwaambilizya makani mabotu aa Bwami bwa Leza, nkaambo eeci ncindakatuminwa.”+ 44 Aboobo wakaunka kayaabukambauka muzikombelo zyamu Judaya.\n^ Naa “ansonje.”\n^ Naa “wakaponesyegwa.”


Katusungwaazyania ‘Katuchita Oobo Lyoonse’—BaHebrayo 10:25 | Ngaziyakulinda Yakwiiya\n“Katunga katuyeeyana . . , kamucenjezyanya twaambo, kamucita obuya lyoonse mbomukubwene kuti buzuba bwa-Kristo buli afwaafwi.”—HEB. 10:24, 25.\nNkamboonzi mwaapostolo Pawulu naakabelesya mabala akuti “kamucita obuya lyoonse” naakali kubuzya maKristunyina kuti kabasungwaazyania?\nMbaani beelede kusungwaazigwa?\nMbaani beelede kusungwaazya bakombima?\n1. Nkamboonzi mwaapostolo Pawulu naakasungwaazya maKristu bachiHebbrayo kuti ‘bachite oobo lyoonse’ mukusungwaazya bakombinyina?\nNKAMBOONZI nitweelede kusungwaazya bamwi? Mulugwalo ndwaakalembela maKristu bachiHebbrayo, mwaapostolo Pawulu wakaamba kaambo kapa kuti tuchite oobo. Wakababuzya kuti: ‘Katunga katuyeeyana, katubusyanya-busyanya mukuyandana akuchita milimu mibotu. Tutanoonga katuleka kulibunga-bunga, mbuuli bamwi mbubaleka, anu kamuchenjezyanya twaambo, kamuchita obuya lyoonse mbomukubwene kuti buzuba bwaKristu buli afwiifwi.’ (Heb. 10:24, 25) Nikwakiinda minyaka iili musanu biyo, maJuda bakali kukkala muJerusalemu bakabona kuti “buzuba bwa-Jehova” bwakali bwaba afwiifwi alubo bakabona zitondeezyo Jesu nzyaakababuzizye kuti baakuzibona, bakeelede kuzwa mumuunzi. (Inc. 2:19, 20; Lk. 21:20-22) Mu70 C.E., buzuba bwaJehova bwakasika chiindi maRoma naakanyonyoona muunzi waJerusalemu.\n2. Nkamboonzi nitweelede kusungwaazyania?\n2 Mazubaano, kuli zintu zyiingi zitondeezya kuti ‘buzuba bwa-Jehova bupati, buyoosya loko’ bwaba afwiifwi. (Joel. 2:11) Musinsimi Zefaniya wakati: “Buzuba bupati bwa-Jehova buli kufwaafwi, ncobeni buli kufwaafwi, bulafwambaana loko kusika.” (Zef. 1:14) Nchenjezyo eeyi ichibeleka nikuba mazubaano. Naakabona kuti buzuba bwaJehova bwakali bwaba afwiifwi, Pawulu wakati: ‘Katunga katuyeeyana, katubusyanya-busyanya mukuyandana akuchita milimu mibotu.’ (Heb. 10:24) Nkinkaako, tweelede kubabikkila maanu bakombima kuti tukonzye kubasungwaazya.\n3. Niinzi nchakaamba mwaapostolo Pawulu atala akusungwaazyania? (Langa chifanikisyo chili kumatalikilo achiiyo.)\n3 ‘Kuusa kwamoyo wamuntu kulamulemezya, pele ijwi ibbotu lilamusekelezya.’ (Tus. 12:25) Eezi zilakonzya kutuchitikila toonse. Nkinkaako, toonse tweelede kusungwaazigwa chiindi achiindi. Mwaapostolo Pawulu wakaamba kuti nikuba bantu bali amukuli wakusungwaazya bamwi, abalabo beelede kusungwaazigwa. Wakalembela maKristu bakali kukkala kuRoma kuti: ‘Ndayandisya kumubona, kuti nkamwaabile chimwi chipo chamuuya chakumuyumya-yumya, kuti tukayumizyanye mulusyomo mebo ndikayumye ndinywe anywebo mukayumye ndime.’ (Rom. 1:11, 12) Nikuba kuti Pawulu wakali kusungwaazya bamwi, alakwe wakali kuyanda kusungwaazigwa.—Bala BaRoma 15:30-32.\n4, 5. Mbaani mbitweelede kusungwaazya alubo nkamboonzi?\n4 Bantu balipedelede kubelekela Jehova beelede kulumbayizigwa. Bamwi babo mapayona. Bamwi bakalyiimya zintu zyiingi kuti bakonzye kupayona. Alubo mamishinali, babelekela kuBbeteli, balangizi bamabazu abakayintu babo abantu babelekela kumawofesi aabusanduluzi, bayandikana kulumbayizigwa. Bantu boonse baambwa aawa bakalipeda kuti babelesye chiindi chabo kuti bachite mulimu waLeza. Nkinkaako, kuleelela kuti tubalumbayizye. Alubo tweelede kusungwaazya bantu bakali mumulimu wachiindi choonse pesi batachikonzyi kuba mumulimu wachiindi choonse akaambo kazyiimo.\n5 Bakwesu abachizi batakwete abatakwetwe akaambo kakutobela malayilile akukwata naakuti kukwatwa ‘muli Kristu,’ beelede kulumbayizigwa. (1 Kor. 7:39) Baalumi beelede kulumbayizya bakayintu babo akaambo kakubeleka changuzu. (Tus. 31:28, 31) Alubo tweelede kusungwaazya maKristu balikuzumanana kusyomeka nikuba kabapenzegwa naakuti kabachiswa. (2 Tes. 1:3-5) Jehova aKristu balabasimya babelesi basyomeka.—Bala 2 BaTesalonika 2:16, 17.\nBAALU BALABASUNGWAAZYA BAMWI\n6. Nguuli mulimu ngubabeleka baalu kweendelana alugwalo lwaIsaya 32:1, 2?\n6 Bala Isaya 32:1, 2. Jesu Kristu ulikubelesya maKristu bananikidwe ‘abasilutwe’ bambelele zimwi kuti basungwaazye akugwasya bantu bakataazikene. Nisimpe kuti beelede kusungwaazya bamwi nkaambo baalu ‘tebasimalelo’ kulusyomo lwabamwi pesi ‘mbaasimilimonyina.’—2 Kor. 1:24.\n7, 8. Kuyungizya mukwaambuula majwi aasungwaazya, nziizili zimwi nzibeelede kuchita baalu kuti basungwaazye maKristunyina?\n7 Mwaapostolo Pawulu wakatusiila chikozyano chakutobelezya. Wakalembela maKristu bakuTesalonikka bakali kupenzegwa kuti: ‘Mbuuli mbutwakali kumuyanda, chintu nchitwakali kuyanda kumwaambila kutali Makani aaLeza luzutu pesi amyoyo yesu tubeni, nkaambo mwakali bayandwi besu.’—1 Tes. 2:8.\n8 Pawulu wakatondeezya kuti tatweelede kusungwaazya amajwi luzutu naakabuzya baalu bakuEfeso kuti: “Mweelede kubagwasya aabo batajisi nguzu, alimwi lyoonse mweelede kuyeeya majwi aa Mwami Jesu, eelyo lwakwe mwini naakaamba kuti: ‘Kupa kulakkomanisya kapati kwiinda kupegwa.’” (Inc. 20:35, NW) Pawulu wakali kubasungwaazya maKristunyina alubo wakali ‘kulitakata’ akaambo kabo. (2 Kor. 12:15) Abalabo baalu beelede kusungwaazya bamwi akutondeezya kuti balababikkila maanu maKristunyina.—1 Kor. 14:3.\n9. Kujana baalu balupa biyeni lulayo munzila iisungwaazya?\n9 Kusungwaazya bamwi kuswaanizya kupa lulayo. Nikuba boobo, baalu beelede kutobelezya malayilile aazwa muBbayibbele kuti bakonzye kupa bamwi lulayo munzila iisungwaazya. Jesu wakatusiila chikozyano chilikabotu naakabusigwa. Nikuba kuti wakeelede kupa lulayo kumbungano zyakuAsiya Mayina, pesi wakachita chimwi chintu. Wakasaanguna kulumbayizya mbungano yakuEfesu, yakuPergamo ayakuTiyatira. (Ciy. 2:1-5, 12, 13, 18, 19) Wakalembela mbungano yakuLawodikkeya kuti: “Aabo boonse mbondiyanda ndilabasinsa akubalaya. Aboobo sungwaala akweempwa.” (Ciy. 3:19, NW) Baalu beelede kutobelezya chikozyano chaKristu nibapa lulayo.\nTEEMUKULI WABAALU LUZUTU\nNibazyali, mulabayiisya na bana banu kuti basungwaazye bamwi? (Langa fuka 10)\n10. Kujana twasungwaazyania biyeni?\n10 Baalu teembabo luzutu beelede kusungwaazya bamwi. Pawulu wakasungwaazya maKristu boonse kuti kabaamba “ijwi lili kabotu kukuyaka bamwi kweelana abukkale aciindi eeco, kutegwa libe jwi likonzya kubagwasya aabo baswiilila.” (Ef. 4:29, NW) Toonse tweelede kuziba ‘bukkale’ bwabamwi kuti tubasungwaazye. Pawulu wakabuzya maKristu bachiHebbrayo kuti: ‘Amwaayumye maboko aanu antoomwe amazwi aanu atontola, kamuzumanana kweenda munzila iililuzi kuti boonse basunkuta bataleyi munzila, pesi bapone.’ (Heb. 12:12, 13) Toonse tulakonzya kusungwaazya bamwi kwiinda mukubabuzya majwi aasungwaazya, kufumbwa kuti tuli bapati naakuti tuli baniini.\n11. Niinzi chakagwasya muchizi Marthe naakakataazikene?\n11 Muchizi uutegwa Marthe, * wakali kukataazikana. Wakati: “Limwi zuba ndakali kukombela kusungwaazigwa mpawo umwi muchizi wakomena wakandibikkila maanu. Eezi nzizyo nzindakali kuyanda achiindi eecho. Wakandibuzya zyakamuchitikila zikozyenie ambundakali kulimvwa alubo eezi zyakapa kuti ndibone kuti nsili andikke pe.” Zilakonzeka kuti muchizi ooyo wakakomena taakaziba pe kuti majwi ngaakabuzya Marthe akamugwasya loko.\n12, 13. Kujana twaabelesya biyeni malayilile ajanika mulugwalo lwaBaFilipi 2:1-4?\n12 Pawulu wakapa malayilile kubantu boonse bamumbungano yakuFilipi. Wakati: “Lino na mulijene lugwasyo muli-Kristo, na muli aluyando lwakutontozya moyo, na mulipedwe caabilo ca-Muuya, alimwi na muli amyoyo yabuuya alweetelelo, ndakumbila kuti mundipe olu lukondo luzulide lwakuziba kuti mulikede abuyanzane bomwe, akuyandana aluyandisyo lomwe, camoyo omwe acakuyeeya comwe. Mutaciti cintu niciba comwe cabbivwe nanka cakulisumpula, pele umwi aumwi akati kanu alibombye mumoyo, akuyeeya kuti mweenzuma mubotu kwiinda ndime. Tamweelede kuyeeya kuligwasya nubeni luzutu, pe, umwi aumwi uleelede kwiingasila kugwasya mweenzinyina.”—Flp. 2:1-4.\n13 Kuti tukonzye kusungwaazya bakombima, toonse tweelede kuba “aluyando lwakutontozya moyo,” kubapa “caabilo ca-Muuya” akuba ‘abuuya alweetelelo.’\nZINTU ZIKONZYA KUTUSUNGWAAZYA\n14. Niinzi chikonzya kusungwaazya bamwi?\n14 Kumvwa kuti bantu mbitwakayiyaabo Bbayibbele balikwiinkilila kunembo kabakomba Jehova, kulatusungwaazya mbuuli mbaakalimvwa mwaapostolo Johane. Wakalemba kuti: “Taakwe kubotelwa kumbi nkunjisi kupati kwiinda oku kwakumvwa kuti bana bangu baleenda mulusinizyo.” (3 Joh. 4) Mapayona biingi balasungwaazigwa nibamvwa kuti bantu mbibakayiyaabo Bbayibbele balikwiinkilila kunembo kukomba Jehova akuti balapayona. Kuti mapayona kabakataazikene, kubabuzya zintu zibotu nzibakali kuchita, kulakonzya kubasungwaazya.\n15. Kujana twabasungwaazya biyeni bantu bali kukomba Jehova chakusyomeka?\n15 Balangizi bamabazu abakayintu babo bakaamba kuti kulembelwa kagwalo kakubalumba kulabasungwaazya nibazwa kuswaya mbungano. Alubo baalu, mamishinali, mapayona abantu babelekela kuBbeteli, balasungwaazigwa chiindi bantu nibabalumba akaambo kamilimu njibachita akulipeda kwabo.\nMBUTUKONZYA KUSUNGWAAZYA BAMWI\n16. Kujana twabasungwaazya biyeni bamwi?\n16 Kuba amiyeeyo yakuti tatukonzyi pe kusungwaazya bamwi akaambo kakuti tatuziyandisyi pe zyakwaambuula, takuli kabotu. Takuyandikani zintu zyiingi kuti tusungwaazye bamwi. Nikuba kumwemwetela luzutu nitujuzya bamwi, kulakonzya kusungwaazya. Kuti muntu ngwaajuzya taamwemwetela, zitondeezya kuti amwi kuli zimwi zimukataazya, nkinkaako tweelede kumuswiilila kuti tukonzye kumuumbulizya.—Jak. 1:19.\n17. Umwi mukwesu uuchikula wakagwasigwa biyeni naakakataazikene?\n17 Mukwesu uutegwa Henri uuli aminyaka iili 20, wakakataazikana chiindi babbululu bakwe nibakasiya kasimpe, kuswaanizya awisi. Henri wakasungwaazigwa amulangizi wabbazu wakamutola ku-restaurant kuti akamubuzye zyakali kumukataazya. Henri wakabona kuti chintu chakali kukonzya kugwasya babbululu bakwe kuti baboole lubo mukasimpe, nkukkala kasyomeka. Wakawumbulizigwa kwiinda mukubala Intembauzyo 46, Zefaniya 3:17; Marko 10:29, 30.\nToonse tulakonzya kuyakana akusungwaazyania (Langa fuka 18)\n18. (a) Ngaali makani akaambwa aMwaami Solomoni? (b) Ngaali malayilile ngaakapa mwaapostolo Pawulu?\n18 Zyakachitika kuli Marthe aHenri zitondeezya kuti tulakonzya kubasungwaazya bakombima chiindi nibakataazikene. Mwaami Solomoni wakalemba kuti: “Ijwi liambwa kuciindi ceelede lyabota loko! Mumuni wameso ulakondezya moyo, amakani mabotu alaponya mubili.” (Tus. 15:23, 30) Alubo kubala Ngaziyakulinda naakuti makani aajanika awebbusayiti yesu kulakonzya kusungwaazya muntu ukataazikene. Pawulu wakaamba kuti kwiimba nyimbo zyaBwaami katulaamwi, kulasungwaazya. Wakalemba kuti: “Amwiisyanye akucenjezyanya cabusongo bunji antembauzyo anyimbo zya-Leza amalelebu, akuya bwiimba lyoonse cakulumba Leza mumyoyo yanu.”—Kol. 3:16; Inc. 16:25.\n19. Nkamboonzi kusungwaazyania nikuyandikana mumazubaano alubo kujana twazichita biyeni?\n19 Tweelede kusungwaazyania nkaambo buzuba bwaJehova “buli afwaafwi.” (Heb. 10:25) Pawulu wakabuzya maKristunyina kuti “kamuciya bugwasyanya akuyakana, umwi aumwi kumweenzinyina, mbubonya mbomucita.”—1 Tes. 5:11.\n^ par 11 Mazina akachinchwa.\nKatusungwaazyania ‘Katuchita Oobo Lyoonse